Környezeti tragédia a Kanári-szigeteki tűzvész
Több ezer ember kényszerült otthona elhagyására a Kanári-szigeteken, ahol jelenleg több mint hatezer hektárnyi erdő ég. A lángok már a nagy sziget észak-nyugati részén lévő Tamadaba nemzeti parkot is elérték.
Helyi beszámolók szerint eddig kilencezer embert kellett kitelepíteni, s a lángok annak ellenére terjednek, hogy mintegy ezer tűzoltó és 14, vizet szóró helikopter vesz részt az oltásban. „A hőhullám miatt lett hatalmas a tűz. Még mindig nem tudtuk megfékezni a lángokat, a sziget környezeti tragédiát szenved el” – mondta a Spanyolországhoz tartozó sziget elnöke, Angel Victor Torres. A lángok eddig már tízezer hektárnyi növényzetet pusztítottak el, a szakértők szerint a sziget tüdejének számtó Tamadaba park már menthetetlen.

A tűzvész a sziget belső területén tombol, viszonylag távol a turisták által látogatott tengerparti területektől. A lángok a repülőforgalmat sem zavarják, így egyelőre folyamatosan érkeznek a vendégek. Tavaly 13,7 millió turista látogatott a Kanári-szigetekre, s a külföldiek több mint fele Nagy-Britanniából és Németországból jött.
tűzvész Kanári-szigetek Spanyolország